Universis presentes litteras inspecturis, nos Officialis Eduensis notum facimus quod in nostra presentia propter hoc specialiter constitute religiose domine Dannona humilis abbatissa monasterii sancti Andochii Eduensis totusque ejusdem Ioci conventus, institute heredes pro monasterio suo predicto una cum capitulo ecclesie Eduensis domini Iacobi Boisserandi quondam canonici Eduensis, ut ipse asserunt coram nobis, volunt et concedunt quod viri venerabiles magister Iohannes de Borbonio archidiaconus Avalonensis in ecclesia Eduensi, dominus Guido de Castro Novo canonicus Eduensis, dominus Iohannes de Veteri Vico, dominus Iacobus de Cerix ecclesiarum rectores, fundent et instituant de bonis dicti defuncti, videlicet de redditibus quos idem defunctus acquisivit a preposito de sancto Romano, unum altare in ecclesia beati Lazari Eduensis et ipsi altari capellanos instituant qui divina celebrabunt pro remedio anime dicti defuncti et quod de ipsis ordinent in fundatione hujusmodi prout secundum Deum in melius videbitur expedire et collationem quam per ipsos executores de dicto altari fieri contingerit et universa et singula alia que ipsi exequtores super premissis facient et ordinabunt rata, grata habentes atque firma. In cujus rei testimonium litteris presentibus ad preces dictarum religiosarum sigillum curie Eduensis apponimus una cum sigillo dicte abbatisse. Datum die veneris ante festum apostolorum Philippi et Iacobi anno Domini Mº CCº octogesimo nono.